title: Comisia administrativă pentru coordonarea sistemelor de securitate socială Decizia nr. H4 din 22 decembrie 2009 privind componența și metodele de lucru ale Comisiei de audit din cadrul Comisiei administrative pentru coordonarea sistemelor de securitate socială (Text cu relevanță pentru SEE și pentru Acordul CE/Elveția)

text:
               27.4.2010

               RO

               Jurnalul Oficial al Uniunii Europene

               C 107/3

         COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ
   DECIZIA NR. H4
   din 22 decembrie 2009
   privind componența și metodele de lucru ale Comisiei de audit din cadrul Comisiei administrative pentru coordonarea sistemelor de securitate socială
   (Text cu relevanță pentru SEE și pentru Acordul CE/Elveția)
   2010/C 107/03
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 al Regulamentului (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), în temeiul căruia Comisia administrativă definește elementele care trebuie luate în considerare pentru elaborarea situației financiare privind costurile care trebuie suportate de către instituțiile statelor membre în temeiul acestui regulament și adoptă situația financiară anuală a creanțelor dintre aceste instituții, în baza raportului Comisiei de audit menționat la articolul 74,
   având în vedere articolul 74 al Regulamentului (CE) nr. 883/2004, în temeiul căruia Comisia administrativă determină componența și metodele de lucru ale Comisiei de audit care va întocmi rapoarte și va emite avize motivate în vederea adoptării deciziilor de către Comisia administrativă în temeiul articolului 72 litera (g),
   DECIDE:
   Articolul 1
   (1)   Comisia de audit prevăzută la articolul 74 al Regulamentului (CE) nr. 883/2004 privind coordonarea sistemelor de securitate socială se constituie pe lângă Comisia administrativă pentru coordonarea sistemelor de securitate socială.
   (2)   Comisia de audit funcționează, în exercitarea funcțiilor sale prevăzute la articolul 74 literele (a)-(f) al Regulamentului (CE) nr. 883/2004, sub autoritatea Comisiei administrative, de la care primește instrucțiuni. În acest cadru, Comisia de audit va înainta spre aprobare Comisiei administrative un program de lucru pe termen lung.
   Articolul 2
   (1)   Comisia de audit se pronunță, în principiu, pe baza documentelor justificative. Aceasta poate solicita autorităților competente orice informații sau anchete pe care le consideră necesare pentru investigarea aspectelor înaintate spre analiză. Dacă se dovedește necesar, sub rezerva aprobării prealabile de către președintele Comisiei administrative, Comisia de audit poate delega la fața locului un membru al Secretariatului sau anumiți membri ai Comisiei de audit în vederea efectuării oricărei anchete necesare pentru buna desfășurare a activității sale. Președintele Comisiei administrative notifică reprezentantul statului membru interesat cu privire la desfășurarea acestei anchete.
   (2)   Comisia de audit facilitează încheierea finală a situațiilor financiare în cazurile în care nu se ajunge la un acord în cadrul perioadei prevăzute de Regulamentul (CE) nr. 987/2009 al Parlamentului European și al Consiliului din 16 septembrie 2009 de stabilire a procedurii de punere în aplicare a Regulamentului (CE) nr. 883/2004 privind coordonarea sistemelor de securitate socială (2). Cererea motivată privind emiterea unui aviz de către Comisia de audit cu privire la o contestație în temeiul articolului 67 alineatul (7) al Regulamentului (CE) nr. 987/2009 este adresată Comisiei de audit de către una din părți cu cel puțin 25 de zile lucrătoare înainte de începerea unei reuniuni.
   (3)   Comisia de audit poate înființa un Grup de conciliere care să-i sprijine activitatea în procesul de analiză a cererii motivate de emitere a avizului de către Comisia de audit înaintată de către una din părți, în conformitate cu punctul 2 al prezentului articol.
   Informațiile referitoare la componență, termen, sarcini, metode de lucru, precum și cele privind sistemul președinției Grupului de conciliere se includ într-un mandat stabilit de Comisia de audit.
   Articolul 3
   (1)   Comisia de audit este compusă din doi reprezentanți din fiecare stat membru al Uniunii Europene, numiți de autoritățile competente ale acelor state.
   Orice membru al Comisiei de audit care nu poate participa la activități poate fi înlocuit de un adjunct numit în acest scop de către autoritățile competente.
   (2)   Reprezentantul Comisiei Europene sau supleantul acestuia din Comisia administrativă, are competențe consultative în cadrul Comisiei de audit.
   (3)   Comisia de audit va fi sprijinită de un expert independent sau de o echipă de experți cu formare profesională și experiență în materie de funcționare a Comisiei de audit, în special în ceea ce privește sarcinile sale prevăzute la articolele 64, 65 și 69 ale Regulamentului (CE) nr. 987/2009.
   Articolul 4
   (1)   Președinția Comisiei de audit este exercitată de un membru care aparține statului membru al cărui reprezentant în Comisia administrativă deține președinția acestei comisii.
   (2)   În colaborare cu Secretariatul, președintele Comisie de audit poate lua toate măsurile necesare pentru rezolvarea fără întârziere a tuturor problemelor care intră în sfera competențelor Comisiei de audit.
   (3)   Ca regulă generală, președintele Comisiei de audit prezidează reuniunile grupurilor de lucru create pentru a analiza problemele care țin de competența Comisiei de audit; cu toate acestea, dacă acesta/aceasta nu poate participa sau dacă sunt analizate anumite probleme specifice, președintele poate fi reprezentat de o altă persoană desemnată de acesta/aceasta.
   Articolul 5
   (1)   Hotărârile se iau prin majoritate simplă, fiecare stat membru dispunând de un singur vot.
   În avizele Comisiei de audit trebuie să se precizeze dacă au fost emise cu unanimitatea sau majoritatea voturilor. Dacă este cazul, aceste avize trebuie să precizeze concluziile sau rezervele exprimate de minoritate.
   Atunci când avizul nu este emis cu unanimitatea voturilor, Comisia de audit îl înaintează Comisiei administrative împreună cu un raport care cuprinde, în special, o declarație privind opiniile contrare și motivele acestora.
   De asemenea, aceasta va numi un raportor responsabil de furnizarea către Comisia administrativă a tuturor informațiilor pe care aceasta din urmă le consideră utile pentru soluționarea litigiului în cauză.
   Raportorul nu va fi ales dintre reprezentanții țărilor implicate în litigiu.
   (2)   Comisia de audit poate hotărî să adopte decizii și avize motivate prin procedură scrisă, dacă o astfel de procedură a fost convenită în cadrul unei reuniuni anterioare a Comisiei de audit.
   În acest scop, președintele comunică textul care trebuie adoptat membrilor Comisiei de audit. Membrilor li se acordă un termen stabilit, de cel puțin zece zile lucrătoare, pe parcursul căruia aceștia au posibilitatea de a declara dacă resping textul propus sau dacă se abțin de la vot. Lipsa unui răspuns în termenul stabilit se consideră ca fiind un vot afirmativ.
   De asemenea, președintele poate decide lansarea unei proceduri scrise în cazul în care nu s-a ajuns la un acord prealabil în cadrul unei reuniuni a Comisiei de audit. În acest caz, numai acceptarea exprimată în scris a textului propus se consideră vot afirmativ, fiind acordat un termen stabilit de cel puțin 15 zile lucrătoare.
   La expirarea termenului stabilit, președintele informează membrii în legătură cu rezultatul votului. O decizie care întrunește numărul necesar de voturi pozitive este considerată ca fiind adoptată în ultima zi a perioadei în care membrilor li s-a cerut să răspundă.
   (3)   Dacă un membru al Comisiei de audit propune, în cursul procedurii scrise, modificarea textului, președintele poate:

               (a)

               reiniția procedura scrisă comunicând membrilor modificarea propusă, în conformitate cu procedura de la alineatul (2) sau

               (b)

               anula procedura scrisă, pentru a discuta subiectul respectiv în cadrul următoarei reuniuni,

         în funcție de procedura pe care președintele o consideră adecvată pentru subiectul în cauză.
   (4)   Dacă înainte de expirarea termenului stabilit pentru formularea răspunsurilor, un membru al Comisiei de audit solicită ca textul propus să fie examinat în cadrul unei reuniuni a Comisiei de audit, procedura scrisă se anulează.
   În acest caz, subiectul se examinează în cadrul următoarei reuniuni a Comisiei de audit.
   Articolul 6
   Comisia de audit poate înființa grupuri ad-hoc formate dintr-un număr limitat de persoane, care să pregătească și să prezinte Comisiei de audit propuneri de adoptare privind probleme specifice.
   Comisia de audit decide, pentru fiecare grup ad-hoc, raportorul, sarcinile de îndeplinit și termenul în care grupul trebuie să prezinte Comisiei de audit rezultatele activității sale. Acestea vor fi stabilite în cadrul unui mandat scris care este hotărât de Comisia de audit.
   Articolul 7
   (1)   Secretariatul Comisiei administrative pregătește și organizează reuniunile Comisiei de audit și redactează procesele verbale ale acestora. Acesta va desfășura activitățile necesare pentru funcționarea Comisiei de audit. Ordinea de zi, data și durata reuniunilor Comisiei de audit vor fi convenite cu președintele.
   (2)   Ordinea de zi va fi transmisă de secretariatul Comisiei administrative membrilor Comisiei de audit și membrilor Comisiei administrative cu cel puțin 15 zile lucrătoare înainte de desfășurarea fiecărei reuniuni. Documentația privind punctele de pe ordinea de zi trebuie pusă la dispoziție cu cel puțin 10 zile lucrătoare înainte de începerea reuniunii. Prezenta dispoziție nu se aplică în cazul documentelor care oferă informații generale care nu trebuie supuse aprobării.
   (3)   Notele privind următoarea reuniune a Comisiei de audit trebuie transmise secretariatului Comisiei administrative cu cel puțin 20 de zile lucrătoare înainte de începerea reuniunii. Prezenta dispoziție nu se aplică în cazul documentelor care oferă informații generale care nu trebuie supuse aprobării.
   Notele cuprinzând informațiile de introdus în Declarația privind situația anuală a creanțelor prevăzută la articolul 69 alineatul (1) din Regulamentul (CE) nr. 987/2009 trebuie să respecte formatul și trebuie să includă detaliile specificate de către expertul independent sau echipa de experți independenți conform prevederilor articolului 3 alineatul (3) din prezenta decizie. Fiecare delegație va transmite această notă secretariatului până la data de 31 iulie a anului care urmează anului de raportare.
   Articolul 8
   În măsura în care se dovedește necesar, regulile Comisiei administrative sunt aplicabile și Comisiei de audit.
   Articolul 9
   Prezenta decizie se publică în Jurnalul Oficial al Uniunii Europene. Se aplică de la data intrării în vigoare a regulamentului de punere în aplicare.

            Președintele Comisiei administrative

         Lena MALMBERG

      (1)  JO L 166, 30.4.2004, p. 1.

      (2)  JO L 284, 30.10.2009, p. 1.


title: Decizia (UE) 2015/767 a Comisiei din 12 mai 2015 de modificare a anexei la Acordul monetar dintre Uniunea Europeană și Sfântul Scaun – Statul Cetății Vaticanului

text:
               13.5.2015

               RO

               Jurnalul Oficial al Uniunii Europene

               L 120/58

         DECIZIA (UE) 2015/767 A COMISIEI
   din 12 mai 2015
   de modificare a anexei la Acordul monetar dintre Uniunea Europeană și Sfântul Scaun – Statul Cetății Vaticanului
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Acordul monetar din 17 decembrie 2009 dintre Uniunea Europeană și Sfântul Scaun – Statul Cetății Vaticanului (1), în special articolul 8 alineatul (3),
   întrucât:

               (1)

               Articolul 8 alineatul (1) din Acordul monetar dintre Uniunea Europeană și Sfântul Scaun – Statul Cetății Vaticanului (denumit în continuare „acordul monetar”) impune Statului Cetății Vaticanului obligația de a implementa actele juridice și normele Uniunii privind bancnotele și monedele euro, prevenirea spălării banilor, a fraudei și a falsificării mijloacelor de plată în numerar și fără numerar, medaliile și jetoanele și cerințele de raportare statistică. Actele și normele respective sunt enumerate în anexa la acordul monetar.

               (2)

               Anexa la acordul monetar trebuie modificată anual de către Comisie pentru a lua în considerare noile acte juridice și norme relevante ale Uniunii, precum și modificările actelor juridice și ale normelor existente.

               (3)

               Modificarea anexei la acordul monetar ar trebui, de asemenea, să ia în considerare actele juridice și normele care au fost abrogate.

               (4)

               Prin urmare, anexa la acordul monetar ar trebui modificată în consecință,

         ADOPTĂ PREZENTA DECIZIE:
   Articolul 1
   Anexa la Acordul monetar dintre Uniunea Europeană și Sfântul Scaun – Statul Cetății Vaticanului se înlocuiește cu textul anexei la prezenta decizie.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 12 mai 2015.

            Pentru Comisie

            Președintele

         Jean-Claude JUNCKER

      (1)  JO C 28, 4.2.2010, p. 13.

      ANEXĂ

            „ANEXĂ

                        Dispoziții juridice care trebuie implementate

                        Termen de implementare

                        Prevenirea spălării banilor

                        1

                           Directiva 2005/60/CE a Parlamentului European și a Consiliului din 26 octombrie 2005 privind prevenirea utilizării sistemului financiar în scopul spălării banilor și finanțării terorismului (JO L 309, 25.11.2005, p. 15)
                        Astfel cum a fost modificată prin:

                        31 decembrie 2010

                        2

                        Directiva 2008/20/CE a Parlamentului European și a Consiliului din 11 martie 2008 de modificare a Directivei 2005/60/CE privind prevenirea utilizării sistemului financiar în scopul spălării banilor și al finanțării terorismului, în ceea ce privește competențele de executare conferite Comisiei (JO L 76, 19.3.2008, p. 46)
                        Completată prin:

                        3

                        Decizia-cadru 2001/500/JAI a Consiliului din 26 iunie 2001 privind spălarea banilor, identificarea, urmărirea, înghețarea, sechestrarea și confiscarea instrumentelor și produselor infracțiunii (JO L 182, 5.7.2001, p. 1)

                        4

                        Regulamentul (CE) nr. 1889/2005 al Parlamentului European și al Consiliului din 26 octombrie 2005 privind controlul numerarului la intrarea sau ieșirea din Comunitate (JO L 309, 25.11.2005, p. 9)

                        5

                        Directiva 2006/70/CE a Comisiei din 1 august 2006 de stabilire a măsurilor de punere în aplicare a Directivei 2005/60/CE a Parlamentului European și a Consiliului în ceea ce privește definiția «persoanelor expuse politic» și criteriile tehnice de aplicare a procedurilor simplificate de precauție privind clientela, precum și de exonerare pe motivul unei activități financiare desfășurate în mod ocazional sau la scară foarte limitată (JO L 214, 4.8.2006, p. 29)

                        6

                        Regulamentul (CE) nr. 1781/2006 al Parlamentului European și al Consiliului din 15 noiembrie 2006 cu privire la informațiile privind plătitorul care însoțesc transferurile de fonduri (JO L 345, 8.12.2006, p. 1)

                        7

                           Directiva 2014/42/UE a Parlamentului European și a Consiliului din 3 aprilie 2014 privind înghețarea și confiscarea instrumentelor și produselor infracțiunilor săvârșite în Uniunea Europeană (JO L 127, 29.4.2014, p. 39)

                        31 decembrie 2016 (2)

                        Prevenirea fraudei și a falsificării

                        8

                           Decizia-cadru 2001/413/JAI a Consiliului din 28 mai 2001 de combatere a fraudei și a falsificării mijloacelor de plată, altele decât numerarul (JO L 149, 2.6.2001, p. 1)

                        31 decembrie 2010

                        9

                           Regulamentul (CE) nr. 1338/2001 al Consiliului din 28 iunie 2001 de definire a măsurilor necesare protecției monedei euro împotriva falsificării (JO L 181, 4.7.2001, p. 6)
                        Astfel cum a fost modificat prin:

                        31 decembrie 2010

                        10

                        Regulamentul (CE) nr. 44/2009 al Consiliului din 18 decembrie 2008 de modificare a Regulamentului (CE) nr. 1338/2001 de definire a măsurilor necesare protecției monedei euro împotriva falsificării (JO L 17, 22.1.2009, p. 1)

                        11

                           Regulamentul (CE) nr. 2182/2004 al Consiliului din 6 decembrie 2004 privind medaliile și jetoanele similare monedelor euro (JO L 373, 21.12.2004, p. 1)
                        Astfel cum a fost modificat prin:

                        31 decembrie 2010

                        12

                        Regulamentul (CE) nr. 46/2009 al Consiliului din 18 decembrie 2008 de modificare a Regulamentului (CE) nr. 2182/2004 privind medaliile și jetoanele similare monedelor euro (JO L 17, 22.1.2009, p. 5)

                        13

                           Directiva 2014/62/UE a Parlamentului European și a Consiliului din 15 mai 2014 privind protecția prin măsuri de drept penal a monedei euro și a altor monede împotriva falsificării și de înlocuire a Deciziei-cadru 2000/383/JAI a Consiliului (JO L 151, 21.5.2014, p. 1)

                        31 decembrie 2016 (2)

                        Norme referitoare la bancnotele și monedele euro

                        14

                           Concluziile Consiliilor din 23 noiembrie 1998 și 5 noiembrie 2002 privind monedele de colecție

                        31 decembrie 2010

                        15

                           Concluziile Consiliului din 10 mai 1999 privind sistemul de management al calității pentru monedele euro

                        31 decembrie 2010

                        16

                           Comunicarea 2001/C 318/03 a Comisiei din 22 octombrie 2001 privind protecția prin drepturi de autor a desenului feței comune a monedelor euro [C(2001) 600 final] (JO C 318, 13.11.2001, p. 3)

                        31 decembrie 2010

                        17

                           Orientarea BCE/2003/5 a Băncii Centrale Europene din 20 martie 2003 privind aplicarea unor măsuri pentru combaterea reproducerilor neconforme de bancnote euro, precum și schimbul și retragerea bancnotelor euro (JO L 78, 25.3.2003, p. 20)
                        Astfel cum a fost modificată prin:

                        31 decembrie 2010

                        18

                        Orientarea BCE/2013/11 a Băncii Centrale Europene din 19 aprilie 2013 de modificare a Orientării BCE/2003/5 privind aplicarea unor măsuri pentru combaterea reproducerilor neconforme de bancnote euro, precum și schimbul și retragerea bancnotelor euro (JO L 118, 30.4.2013, p. 43)

                        31 decembrie 2014 (1)

                        19

                           Decizia BCE/2010/14 a Băncii Centrale Europene din 16 septembrie 2010 privind verificarea autenticității și a calității și repunerea în circulație a bancnotelor euro (JO L 267, 9.10.2010, p. 1)
                        Astfel cum a fost modificată prin:

                        31 decembrie 2012

                        20

                           Decizia BCE/2012/19 a Băncii Centrale Europene din 7 septembrie 2012 de modificare a Deciziei BCE/2010/14 privind verificarea autenticității și a calității și repunerea în circulație a bancnotelor euro (JO L 253, 20.9.2012, p. 19)

                        31 decembrie 2013 (1)

                        21

                           Regulamentul (UE) nr. 1210/2010 al Parlamentului European și al Consiliului din 15 decembrie 2010 privind autentificarea monedelor euro și procesarea monedelor euro improprii circulației (JO L 339, 22.12.2010, p. 1)

                        31 decembrie 2012

                        22

                           Regulamentul (UE) nr. 651/2012 al Parlamentului European și al Consiliului din 4 iulie 2012 privind emiterea de monede euro (JO L 201, 27.7.2012, p. 135)

                        31 decembrie 2013 (1)

                        23

                           Decizia BCE/2013/10 a Băncii Centrale Europene din 19 aprilie 2013 privind cupiurile, specificațiile, reproducerea, preschimbarea și retragerea bancnotelor euro (JO L 118, 30.4.2013, p. 37)

                        31 decembrie 2014 (1)

                        24

                           Regulamentul (CE) nr. 729/2014 al Consiliului din 24 iunie 2014 privind valorile nominale și specificațiile tehnice ale monedelor euro ce urmează să intre în circulație (JO L 194, 2.7.2014, p. 1)

                        31 decembrie 2013 (2)

               Secțiunea din anexa la acordul monetar în conformitate cu acordul ad-hoc al comitetului mixt privind o cerere din partea Sfântului Scaun și a Statului Cetății Vaticanului privind includerea normelor relevante aplicabile entităților care desfășoară activități financiare cu titlu profesional

                        Părțile relevante ale următoarelor instrumente juridice

                        Termen de implementare

                        25

                           Directiva 86/635/CEE a Consiliului din 8 decembrie 1986 privind conturile anuale și conturile consolidate ale băncilor și ale altor instituții financiare (JO L 372, 31.12.1986, p. 1), astfel cum a fost modificată prin Directiva 2001/65/CE a Parlamentului European și a Consiliului din 27 septembrie 2001 de modificare a Directivelor 78/660/CEE, 83/349/CEE și 86/635/CEE în ceea ce privește normele de evaluare aplicabile conturilor anuale și conturilor consolidate ale anumitor forme de societăți comerciale, precum și ale băncilor și ale altor instituții financiare (JO L 283, 27.10.2001, p. 28), Directiva 2003/51/CE a Parlamentului European și a Consiliului din 18 iunie 2003 de modificare a Directivelor 78/660/CEE, 83/349/CEE, 86/635/CEE și 91/674/CEE ale Consiliului privind conturile anuale și conturile consolidate ale anumitor forme de societăți, ale băncilor și ale altor instituții financiare și ale întreprinderilor de asigurare (JO L 178, 17.7.2003, p. 16) și Directiva 2006/46/CE a Parlamentului European și a Consiliului din 14 iunie 2006 de modificare a Directivei 78/660/CEE a Consiliului privind conturile anuale ale anumitor forme de societăți comerciale, a Directivei 83/349/CEE a Consiliului privind conturile consolidate, a Directivei 86/635/CEE a Consiliului privind conturile anuale și conturile consolidate ale băncilor și ale altor instituții financiare și a Directivei 91/674/CEE a Consiliului privind situațiile financiare anuale și situațiile financiare consolidate ale întreprinderilor de asigurare (JO L 224, 16.8.2006, p. 1)

                        31 decembrie 2016 (2)

                        26

                           Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338)

                        31 decembrie 2017 (2)

                        27

                           Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1)

                        31 decembrie 2017 (2)

                        Legislația privind colectarea de informații statistice

                        28

                           Orientarea BCE/2013/24 a Băncii Centrale Europene din 25 iulie 2013 privind cerințele de raportare statistică ale Băncii Centrale Europene în domeniul conturilor financiare trimestriale (JO L 2, 7.1.2014, p. 34)

                        31 decembrie 2016 (2)

                        29

                           Regulamentul (UE) nr. 1071/2013 al Băncii Centrale Europene din 24 septembrie 2013 privind bilanțul sectorului instituții financiare monetare (BCE/2013/33) (JO L 297, 7.11.2013, p. 1)

                        31 decembrie 2016 (2)

                        30

                           Regulamentul (UE) nr. 1072/2013 al Băncii Centrale Europene din 24 septembrie 2013 privind statisticile referitoare la ratele dobânzii practicate de instituțiile financiare monetare (BCE/2013/34) (JO L 297, 7.11.2013, p. 51)

                        31 decembrie 2016 (2)

                        31

                           Orientarea BCE/2014/15 a Băncii Centrale Europene din 4 aprilie 2014 privind statisticile monetare și financiare (JO L 340, 26.11.2014, p. 1)

                        31 decembrie 2016 (2)

         (1)  Aceste termene au fost stabilite de comun acord în cadrul Comitetului mixt din 2013.

         (2)  Aceste termene au fost stabilite de comun acord în cadrul Comitetului mixt din 2014.”


title: 2008/871/CE: Decizia Consiliului din 20 octombrie 2008 privind aprobarea, în numele Comunității Europene, a Protocolului privind evaluarea strategică de mediu la Convenția CEE/ONU de la Espoo din 1991 privind evaluarea impactului asupra mediului în context transfrontalier

text:
               19.11.2008

               RO

               Jurnalul Oficial al Uniunii Europene

               L 308/33

         DECIZIA CONSILIULUI
   din 20 octombrie 2008
   privind aprobarea, în numele Comunității Europene, a Protocolului privind evaluarea strategică de mediu la Convenția CEE/ONU de la Espoo din 1991 privind evaluarea impactului asupra mediului în context transfrontalier
   (2008/871/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 175 alineatul (1), coroborat cu articolul 300 alineatul (2) primul paragraf prima teză, precum și articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               La 21 mai 2003, cu ocazia celei de-a cincea Conferințe ministeriale, intitulată „Mediu pentru Europa”, care s-a desfășurat la Kiev, Ucraina, la 21-23 mai 2003, Comisia, în numele Comunității, a semnat Protocolul privind evaluarea strategică de mediu la Convenția CEE/ONU de la Espoo din 1991 privind evaluarea impactului asupra mediului în context transfrontalier („protocolul SEA”).

               (2)

               Protocolul SEA contribuie la protecția mediului prin instituirea unui cadru pentru evaluarea efectelor potențial semnificative asupra mediului, inclusiv asupra sănătății, ale planurilor și programelor și prin demersul în sensul de a garanta luarea în considerare și înglobarea, după caz, a preocupărilor legate de mediu, inclusiv cele legate de sănătate, în elaborarea de propuneri privind politici și legislație.

               (3)

               Comunitatea și statele membre ar trebui să adopte măsurile necesare pentru a asigura depunerea, simultan în măsura posibilului, a instrumentelor de ratificare, aprobare sau acceptare.

               (4)

               Protocolul SEA ar trebui să fie aprobat de către Comunitate,

         DECIDE:
   Articolul 1
   (1)   Se aprobă în numele Comunității Europene Protocolul privind evaluarea strategică de mediu la Convenția CEE/ONU de la Espoo privind evaluarea impactului asupra mediului în context transfrontalier (Protocolul SEA).
   (2)   Textul Protocolului SEA se atașează la prezenta decizie.
   Articolul 2
   (1)   Președintele Consiliului este autorizat să numească persoana (persoanele) împuternicită (împuternicite) să depună instrumentul de aprobare a Protocolului SEA pe lângă Secretarul general al Organizației Națiunilor Unite, în calitate de depozitar, în conformitate cu articolul 22 din respectivul protocol.
   (2)   În același timp, persoana desemnată (persoanele desemnate) depune (depun) declarația de competență care figurează în anexa la prezenta decizie, astfel cum se prevede la articolul 23 alineatul (5) din protocolul SEA.

      Adoptată la Luxemburg, 20 octombrie 2008.

            Pentru Consiliu

            Președintele

         J.-L. BORLOO

      (1)  Avizul din 8 iulie 2008 (nepublicat încă în Jurnalul Oficial).
   ANEXĂ
   Declarația Comunității Europene în conformitate cu articolul 23 alineatul (5) din Protocolul privind evaluarea strategică de mediu la Convenția CEE/ONU de la Espoo din 1991 privind evaluarea impactului asupra mediului în context transfrontalier
   Comunitatea Europeană declară că, în conformitate cu Tratatul de instituire a Comunității Europene, în special articolul 175 alineatul (1), are competența necesară pentru a încheia acorduri internaționale și pentru a pune în aplicare obligațiile care îi revin în baza acestor acorduri, care contribuie la realizarea următoarelor obiective:

               —

               conservarea, protecția și îmbunătățirea calității mediului;

               —

               protecția sănătății populației;

               —

               utilizarea prudentă și rațională a resurselor naturale;

               —

               promovarea unor măsuri la nivel internațional care să abordeze problemele de mediu regionale sau globale.

         De asemenea, Comunitatea Europeană declară că a adoptat deja unele instrumente juridice, obligatorii pentru statele membre, inclusiv Directiva 2001/42/CE a Parlamentului European și a Consiliului privind evaluarea efectelor anumitor planuri și programe asupra mediului, instrumente care se referă la aspecte reglementate de prezentul protocol, și că va prezenta depozitarului și va actualiza în mod corespunzător o listă cu respectivele instrumente juridice în conformitate cu articolul 23 alineatul (5) din protocol.
   Comunitatea Europeană răspunde de îndeplinirea acelor obligații care decurg din protocol și care intră sub incidența dreptului comunitar.
   Exercitarea competenței Comunității este supusă, prin natura sa, unei evoluții continue.
    ---documentbreak---

               19.11.2008

               RO

               Jurnalul Oficial al Uniunii Europene

               L 308/35

         PROTOCOL
   privind evaluarea strategică de mediu la Convenția privind evaluarea impactului asupra mediului în context transfrontalier
   PĂRȚILE LA PREZENTUL PROTOCOL,
   RECUNOSCÂND importanța integrării considerațiilor privind mediul, inclusiv a celor legate de sănătate, în pregătirea și adoptarea de planuri și programe și, după caz, politici și legislație,
   ANGAJÂNDU-SE să promoveze dezvoltarea durabilă și, prin urmare, bazându-se pe concluziile Conferinței Organizației Națiunilor Unite pentru mediu și dezvoltare (Rio de Janeiro, Brazilia, 1992), în special pe principiile 4 și 10 ale Declarației de la Rio privind mediul și dezvoltarea și ale Agendei 21, precum și pe rezultatele celei de-a treia Conferințe ministeriale privind mediul și sănătatea (Londra, 1999) și ale Forumului Mondial pentru Dezvoltare Durabilă (Johannesburg, Africa de Sud, 2002),
   AVÂND ÎN VEDERE Convenția privind evaluarea impactului asupra mediului în context transfrontalier, încheiată în Finlanda, la Espoo, la 25 februarie 1991, precum și hotărârea II/9 a părților la această convenție, adoptată la Sofia la 26 și 27 februarie 2001, cu privire la elaborarea unui protocol obligatoriu din punct de vedere juridic privind evaluarea strategică de mediu,
   RECUNOSCÂND că evaluarea strategică de mediu ar trebui să joace un rol important în pregătirea și adoptarea de planuri, programe și, după caz, politici și legislație, precum și faptul că o aplicare mai largă a principiilor acestei evaluări a impactului asupra mediului la planuri, programe, politici și legislație va consolida și mai mult analiza sistematică a efectelor semnificative pe care acestea le au asupra mediului,
   LUÂND ACT de Convenția privind accesul la informație, participarea publicului la luarea deciziei și accesul la justiție în probleme de mediu, încheiată la Aarhus, Danemarca, la 25 iunie 1998, și luând în considerare paragrafele relevante ale Declarației de la Lucca, adoptată la prima reuniune a părților,
   CONȘTIENTE, prin urmare, de importanța asigurării participării publice la evaluarea strategică de mediu,
   RECUNOSCÂND efectele asupra sănătății și bunăstării generațiilor prezente și viitoare, obținute dacă nevoia de a proteja și îmbunătăți sănătatea umană este luată în considerare ca parte integrantă a evaluării strategice de mediu, și recunoscând lucrările desfășurate în acest sens de către Organizația Mondială a Sănătății,
   CONȘTIENTE DE necesitatea și importanța consolidării cooperării internaționale în evaluarea efectelor asupra mediului, inclusiv asupra sănătății, ale planurilor și programelor propuse și, după caz, ale politicilor și legislației,
   CONVIN DUPĂ CUM URMEAZĂ:
   Articolul 1
   Obiectiv
   Obiectivul prezentului protocol este asigurarea unui grad ridicat de protecție a mediului, inclusiv a sănătății:

               (a)

               asigurându-se că, în procesul de pregătire a politicilor și legislației, se ține cont în întregime de considerentele de mediu, inclusiv cele legate de sănătate;

               (b)

               contribuind la luarea în considerare a preocupărilor legate de mediu și sănătate în elaborarea planurilor și programelor;

               (c)

               stabilind proceduri clare, transparente și eficace pentru evaluarea strategică de mediu;

               (d)

               stabilind proceduri clare, transparente și eficace pentru evaluarea strategică de mediu;

               (e)

               integrând, astfel, preocupările legate de mediu, inclusiv cele legate de sănătate, în măsuri și instrumente create pentru promovarea dezvoltării durabile.

         Articolul 2
   Definiții
   În sensul prezentului protocol:

               1.

               „Convenție” înseamnă Convenția privind evaluarea impactului asupra mediului în context transfrontalier.

               2.

               „Parte” înseamnă o parte contractantă la prezentul protocol, dacă textul nu prevede altfel.

               3.

               „Parte de origine” înseamnă partea sau părțile la prezentul protocol sub jurisdicția căreia/cărora se preconizează elaborarea unui plan sau a unui program.

               4.

               „Parte afectată” înseamnă partea sau părțile la prezentul protocol susceptibile de a fi afectate de efectele transfrontaliere pe care un program sau un plan le pot avea asupra mediului, inclusiv asupra sănătății.

               5.

               „Planuri și programe” înseamnă planuri și programe și orice modificări aduse acestora, care:

                           (a)

                           sunt impuse prin acte cu putere de lege și acte administrative; și

                           (b)

                           fac obiectul elaborării și/sau adoptării de către o autoritate sau sunt elaborate de către o autoritate în vederea adoptării, în cadrul unei proceduri oficiale, de către un parlament sau un guvern.

               6.

               „Evaluare strategică de mediu” înseamnă evaluarea posibilelor efecte asupra mediului, inclusiv asupra sănătății, care implică determinarea domeniului de aplicare a unui raport de mediu și pregătirea lui, asigurarea participării și consultării publicului, precum și luarea în considerare a raportului de mediu și a rezultatelor participării și consultării publicului în cadrul unui plan sau program.

               7.

               „Efectele asupra mediu, inclusiv asupra sănătății” înseamnă orice efect asupra mediului, inclusiv asupra sănătății umane, precum și asupra faunei, florei, biodiversității, solului, apei, aerului, peisajului, siturilor naturale, factorilor climatici, bunurilor materiale, patrimoniului cultural, și interacțiunea dintre acești factori.

               8.

               „Public” înseamnă una sau mai multe persoane fizice sau juridice și, în conformitate cu practica sau legislația națională, asociațiile, organizațiile sau grupurile constituite de aceste persoane.

         Articolul 3
   Dispoziții generale
   (1)   Fiecare parte stabilește măsurile juridice, administrative sau de altă natură necesare pentru aplicarea dispozițiilor prezentului protocol într-un cadru precis și transparent.
   (2)   Fiecare parte se străduie să garanteze că funcționarii și autoritățile ajută publicul și îl îndrumă în chestiuni legate de prezentul protocol.
   (3)   Fiecare parte acordă recunoașterea și ajutorul necesar asociațiilor, organizațiilor și grupurilor care promovează protecția mediului, inclusiv a sănătății, în contextul prezentului protocol.
   (4)   Dispozițiile prezentului protocol nu afectează dreptul unei părți de a menține sau a introduce măsuri suplimentare privind anumite probleme reglementate de prezentul protocol.
   (5)   Fiecare parte promovează obiectivele prezentului protocol în procesele relevante de luare a deciziilor la nivel internațional și în cadrul organizațiilor internaționale competente.
   (6)   Fiecare parte se asigură că persoanele care își exercită drepturile în conformitate cu dispozițiile prezentului protocol nu sunt penalizate, persecutate sau hărțuite în nici un fel pentru implicarea lor. Această dispoziție nu afectează puterea tribunalelor naționale de a impune costuri rezonabile în procedurile judiciare.
   (7)   În limitele dispozițiilor relevante ale prezentului protocol, publicul trebuie să aibă posibilitatea de a-și exercita fără discriminare drepturile privind cetățenia, naționalitatea sau domiciliul și, în cazul unei persoane juridice, posibilitatea de a-și exercita fără discriminare drepturile cu privire la locul unde se află sediul său principal sau centrul real de activitate.
   Articolul 4
   Domeniul de aplicare cu privire la planuri și programe
   (1)   Fiecare parte se asigură că se efectuează o evaluare strategică de mediu pentru planurile și programele la care se face referire în alineatele (2), (3) și (4) susceptibile de a avea efecte semnificative asupra mediului, inclusiv asupra sănătății.
   (2)   Se efectuează o evaluare strategică de mediu pentru planurile și programele elaborate pentru agricultură, silvicultură, pescuit, energie, industrie, inclusiv mineritul, transport, dezvoltare regională, gestionarea deșeurilor, gospodărirea apelor, telecomunicații, turism, urbanism și amenajarea teritoriului sau exploatarea terenurilor și programe și planuri care stabilesc cadrul în care se autorizează pe viitor realizarea proiectelor enumerate în anexa I și a altor proiecte enumerate în anexa II, care necesită o evaluare a impactului asupra mediului conform legislației naționale.
   (3)   Pentru planurile și programele, altele decât cele de la alineatul (2), care stabilesc cadrul în care realizarea proiectelor va fi autorizată pe viitor, se efectuează o evaluare strategică de mediu dacă una dintre părți decide astfel conform articolului 5 alineatul (1).
   (4)   Pentru planurile și programele menționate la alineatul (2) care determină utilizarea zonelor mici la nivel local, precum și pentru modificările minore ale programelor și planurilor menționate la alineatul (2), se efectuează o evaluare strategică de mediu doar în cazul în care una dintre părți decide astfel conform articolului 5 alineatul (1).
   (5)   Următoarele planuri și programe nu fac obiectul prezentului protocol:

               (a)

               planurile și programele al căror unic scop este apărarea națională sau protecția civilă în situații de urgență;

               (b)

               planuri și programe financiare sau bugetare.

         Articolul 5
   Examinare preliminară
   (1)   Fiecare parte stabilește dacă planurile sau programele menționate la articolul 4 alineatele (3) și (4) pot avea efecte semnificative asupra mediului, inclusiv asupra sănătății, fie printr-o examinare a fiecărui caz, fie prin specificarea tipurilor de planuri și programe, fie combinând cele două abordări. În acest scop, fiecare parte ia în considerare, în oricare dintre aceste cazuri, criteriile enumerate în anexa III.
   (2)   Fiecare parte se asigură că autoritățile sanitare și de mediu menționate la articolul 9 alineatul (1) sunt consultate în momentul aplicării procedurilor menționate la alineatul (1).
   (3)   După caz, fiecare parte se străduie să asigure publicului interesat posibilitatea de a participa la examinarea preliminară a planurilor și programelor conform prezentului articol.
   (4)   Fiecare parte ia măsurile necesare pentru ca concluziile la care ajunge conform alineatului (1), inclusiv motivele pentru care nu se cere o evaluare strategică de mediu, să fie puse la dispoziția publicului la timp, fie prin anunțuri publice, fie prin alte mijloace adecvate, cum ar fi mijloacele de comunicare electronice.
   Articolul 6
   Delimitarea domeniului de evaluare
   (1)   Fiecare parte adoptă dispozițiile necesare în vederea determinării informațiilor pertinente care să fie incluse în raportul de mediu în conformitate cu articolul 7 alineatul (2).
   (2)   Fiecare parte se asigură că autoritățile sanitare și de mediu menționate la articolul 9 alineatul (1) sunt consultate în momentul determinării informațiilor pertinente care să fie incluse în raportul de mediu.
   (3)   După caz, fiecare parte se străduie să asigure publicului interesat posibilitatea de a participa la determinarea informațiilor pertinente care să fie incluse în raportul de mediu.
   Articolul 7
   Raportul de mediu
   (1)   Pentru planurile și programele care fac obiectul unei evaluări strategice de mediu, fiecare parte se asigură că este elaborat un raport de mediu.
   (2)   Raportul de mediu identifică, descrie și evaluează, în conformitate cu delimitarea de la articolul 6, posibilele efecte semnificative asupra mediului, inclusiv asupra sănătății, ale implementării planului sau programului și a alternativelor sale acceptabile. Raportul conține informațiile specificate în anexa IV, care pot fi cerute în mod rezonabil, ținând cont de:

               (a)

               cunoștințele și metodele de evaluare existente;

               (b)

               conținutul și nivelul de detaliere a planului sau a programului și faza în care acesta se află în cadrul procesului decizional;

               (c)

               interesul publicului; și

               (d)

               cerințele organului de decizie privind informațiile.

         (3)   Fiecare parte se asigură că rapoartele de mediu sunt de o calitate corespunzătoare pentru a răspunde cerințelor acestui protocol.
   Articolul 8
   Participarea publicului
   (1)   Fiecare parte se asigură că publicului i se oferă posibilitatea de a participa cât mai repede, în timp util și într-o manieră efectivă, din momentul în care toate opțiunile sunt încă în discuție, la evaluarea strategică de mediu a planurilor și a programelor.
   (2)   Fiecare parte se asigură că proiectul de plan sau program și raportul de mediu sunt puse la dispoziția publicului la timp, prin mijloace de comunicare electronice sau alte mijloace adecvate.
   (3)   Fiecare parte se asigură că publicul interesat, inclusiv organizațiile neguvernamentale relevante, sunt identificate în sensul dispozițiilor de la alineatele (1) și (4).
   (4)   Fiecare parte se asigură că publicul la care se face referire la alineatul (3) are posibilitatea de a-și exprima părerea cu privire la proiectul de plan sau program, precum și cu privire la raportul de mediu într-un termen rezonabil.
   (5)   Fiecare parte se asigură că măsurile detaliate necesare în vederea informării și consultării publicului interesat sunt stabilite și sunt făcute publice. În acest scop, fiecare parte ia în considerare, în măsura în care este necesar, elementele enumerate în anexa V.
   Articolul 9
   Consultarea autorităților de mediu și a autorităților sanitare
   (1)   Fiecare parte desemnează autoritățile care trebuie consultate și care, date fiind responsabilitățile lor specifice în domeniul mediului sau al sănătății, pot fi interesate de efectele implementării planului sau programului asupra mediului și asupra sănătății.
   (2)   Proiectul de plan sau program și raportul de mediu sunt puse la dispoziția autorităților menționate la alineatul (1).
   (3)   Fiecare parte se asigură că autoritățile menționate la alineatul (1) au posibilitatea de a-și exprima opiniile, cât mai repede, în timp util și într-o manieră efectivă, cu privire la proiectul de plan sau program și cu privire la raportul de mediu.
   (4)   Fiecare parte stabilește dispozițiile detaliate necesare în vederea informării și consultării autorităților de mediu și sanitare menționate la alineatul (1).
   Articolul 10
   Consultări transfrontaliere
   (1)   În cazul în care o parte de origine consideră că implementarea unui plan sau program poate avea efecte transfrontaliere importante asupra mediului și sănătății sau în cazul în care o parte susceptibilă de a fi afectată într-o manieră semnificativă o cere, partea de origine adresează părții afectate o notificare de îndată ce este posibil, înainte de adoptarea planului sau a programului.
   (2)   Această notificare cuprinde, inter alia:

               (a)

               proiectul de plan sau program și raportul de mediu, inclusiv informații privind posibilele efecte transfrontaliere asupra mediului și sănătății; și

               (b)

               informații cu privire la procedura de luare a deciziilor, inclusiv indicarea unui termen rezonabil pentru transmiterea observațiilor.

         (3)   Partea afectată indică părții de origine, în termenul fixat în notificare, dacă dorește să înceapă consultări înainte de adoptarea planului sau a programului și, în acest caz, părțile interesate/implicate încep consultările cu privire la posibilele efecte transfrontaliere asupra mediului, inclusiv a sănătății, ale implementării planului sau programului, precum și cu privire la măsurile prevăzute în vederea prevenirii, reducerii sau atenuării efectelor negative.
   (4)   În cazul în care au loc asemenea consultări, părțile implicate cad de acord cu privire la măsurile detaliate necesare pentru a se asigura că publicul interesat și autoritățile părții afectate, menționate la articolul 9 alineatul (1) sunt informate și au posibilitatea de a-și prezenta părerea asupra proiectului de plan sau program, precum și asupra raportului de mediu, într-un termen rezonabil.
   Articolul 11
   Decizia
   (1)   Fiecare parte se asigură că, în cazul în care un plan sau program este adoptat, se ține cont în mod corespunzător de:

               (a)

               concluziile raportului de mediu;

               (b)

               măsurile de prevenire, reducere sau atenuare a afectelor negative specificate în raportul de mediu; și

               (c)

               observațiile primite în conformitate cu articolele 8-10.

         (2)   Fiecare parte se asigură că, în cazul în care un plan sau program este adoptat, publicul, autoritățile menționate la articolul 9 alineatul (1) și părțile consultate în conformitate cu articolul 10 sunt informate și că planul sau programul este disponibil împreună cu o declarație rezumând cum au fost integrate în acesta considerentele asupra mediului, inclusiv cele cu privire la sănătate, cum au fost luate în considerare observațiile primite conform articolelor 8-10 și motivele alegerii acestuia în lumina alternativelor acceptabile luate în considerare.
   Articolul 12
   Monitorizarea
   (1)   Fiecare parte monitorizează efectele importante asupra mediului, inclusiv asupra sănătății, ale implementării planurilor și programelor adoptate în temeiul articolului 11, în scopul identificării, inter alia, într-un stadiu incipient, a efectelor negative neprevăzute, precum și pentru a putea lua măsurile de remediere pe care le consideră necesare.
   (2)   Rezultatele monitorizării efectuate sunt puse la dispoziția autorităților menționate la articolul 9 alineatul (1), precum și a publicului, în conformitate cu legislația națională.
   Articolul 13
   Politici și legislație
   (1)   Fiecare parte se străduiește să asigure luarea în considerare și integrarea, în măsura în care este necesar, a preocupărilor legate de mediu, inclusiv a celor legate de sănătate, în procesul de elaborare de politici și legislație susceptibile de a avea efecte semnificative asupra mediului, inclusiv asupra sănătății.
   (2)   În aplicarea dispozițiilor de la alineatul (1) fiecare parte ia în considerare elementele și principiile adecvate din prezentul protocol.
   (3)   Fiecare parte determină, acolo unde este cazul, modalitățile practice de luare în considerare și integrare a preocupărilor privind mediul, inclusiv a celor privind sănătatea, conform alineatului (1), ținând cont de necesitatea de a asigura transparența procesului decizional.
   (4)   Fiecare parte raportează în cadrul reuniunii părților la convenție care funcționează ca reuniune a părților la acest protocol cu privire la măsurile luate în vederea aplicării dispozițiilor prezentului articol.
   Articolul 14
   Reuniunea părților la convenție care funcționează ca reuniune a părților la protocol
   (1)   Reuniunea părților la convenție funcționează ca reuniune a părților la prezentul protocol. Prima reuniune a părților la convenție care funcționează ca reuniune a părților la prezentul protocol va avea loc cel mai târziu la un an de la data intrării în vigoare a prezentului protocol și cu ocazia unei reuniuni a părților la convenție, dacă o astfel de reuniune este programată în acest interval. Reuniunile următoare ale părților la convenție care funcționează ca reuniuni ale părților la prezentul protocol sunt organizate cu ocazia reuniunii părților la convenție, dacă nu se decide altfel de către reuniunea părților la convenție care funcționează ca reuniune a părților la prezentul protocol.
   (2)   Părțile la convenție care nu sunt părți la prezentul protocol pot participa ca observatori la lucrările oricărei sesiuni a reuniunii părților la convenție care funcționează ca reuniune a părților la prezentul protocol. Atunci când reuniunea părților la convenție funcționează ca reuniune a părților la prezentul protocol, deciziile adoptate în temeiul prezentului protocol sunt adoptate doar de părțile la prezentul protocol.
   (3)   Când reuniunea părților la convenție funcționează ca reuniune a părților la prezentul protocol, orice membru al Biroului reuniunii părților care reprezintă o parte la convenție, dar care, în acel moment, nu este parte la prezentul protocol, este înlocuit de un nou membru ales de părțile la prezentul protocol și din rândul acestora.
   (4)   Reuniunea părților la convenție care funcționează ca reuniune a părților la prezentul protocol examinează în mod regulat implementarea acestuia și, în acest scop:

               (a)

               examinează politicile privind evaluarea strategică de mediu și abordările metodologice ale acesteia, în scopul îmbunătățirii în continuare a procedurilor prevăzute în prezentul protocol;

               (b)

               face schimb de informații privind experiența câștigată în evaluarea strategică de mediu, precum și în implementarea prezentului protocol;

               (c)

               solicită, acolo unde este cazul, serviciile și colaborarea organismelor competente care au expertiza adecvată pentru realizarea obiectivelor prezentului protocol;

               (d)

               înființează organismele subsidiare pe care le consideră necesare pentru implementarea prezentului protocol;

               (e)

               dacă este necesar, examinează și adoptă propuneri de modificare a prezentului protocol; și

               (f)

               ia în considerare și întreprinde orice acțiune suplimentară, inclusiv acțiuni realizate în comun în temeiul acestui protocol și al convenției, care pot fi necesare în vederea realizării obiectivelor prezentului protocol.

         (5)   Regulamentul de procedură al reuniunii părților la convenție se aplică mutatis mutandis în temeiul prezentului protocol, în cazul în care nu se decide altfel prin consens de către reuniunea părților care funcționează ca reuniune a părților la prezentul protocol.
   (6)   La prima reuniune, reuniunea părților la convenție care funcționează ca reuniune a părților la prezentul protocol examinează și adoptă modalitățile de aplicare în cazul prezentului protocol a procedurii de evaluare a gradului în care sunt respectate dispozițiile convenției.
   (7)   Fiecare parte, la intervale care urmează să fie determinate de către reuniunea părților la convenție care funcționează ca reuniune a părților la prezentul protocol, informează reuniunea părților la convenție care funcționează ca reuniune a părților la prezentul protocol cu privire la măsurile pe care le-a luat în vederea implementării protocolului.
   Articolul 15
   Raportarea la alte acorduri internaționale
   Dispozițiile relevante ale prezentului protocol se aplică fără a aduce atingere Convenției Comisiei Economice pentru Europa a Organizației Națiunilor Unite (CEE-ONU) privind evaluarea impactului asupra mediului în context transfrontalier și Convenției CEE-ONU privind accesul la informație, participarea publicului la luarea deciziei și accesul la justiție în probleme de mediu.
   Articolul 16
   Dreptul de vot
   (1)   Cu excepția dispozițiilor alineatului (2) din prezentul articol, fiecare parte la prezentul protocol dispune de câte un vot.
   (2)   Organizațiile regionale de integrare economică, în domeniile care intră în competența lor, dispun, în exercitarea dreptului de vot, de un număr de voturi egal cu numărul statelor lor membre care sunt părți la prezentul protocol. Aceste organizații nu își exercită dreptul de vot dacă statele lor membre îl exercită pe al lor și invers.
   Articolul 17
   Secretariatul
   Secretariatul instituit prin articolul 13 al convenției asigură secretariatul prezentului protocol, iar articolul 13 alineatele (a)-(c) din convenție privind funcțiile secretariatului se aplică mutatis mutandis prezentului protocol.
   Articolul 18
   Anexe
   Anexele la prezentul protocol fac parte integrantă din acesta.
   Articolul 19
   Modificări ale protocolului
   (1)   Orice parte poate propune modificări ale prezentului protocol.
   (2)   Sub rezerva alineatului (3), procedura pentru propunerea, adoptarea și intrarea în vigoare a modificărilor la convenție, stabilită la articolul 14 alineatele (2)-(5) din convenție, se aplică mutatis mutandis modificărilor prezentului protocol.
   (3)   În sensul prezentului protocol, proporția de trei pătrimi din părțile la protocol necesară în vederea intrării în vigoare a unei modificări cu privire la părțile care l-au ratificat, aprobat sau acceptat se calculează pe baza numărului de părți la protocol în momentul adoptării modificării.
   Articolul 20
   Soluționarea litigiilor
   Dispozițiile articolului 15 din convenție privind soluționarea litigiilor se aplică mutatis mutandis prezentului protocol.
   Articolul 21
   Semnarea
   Prezentul protocol este deschis spre semnare la Kiev (Ucraina) din 21 până în 23 mai 2003 și, în continuare, la sediul Organizației Națiunilor Unite de la New York până la 31 decembrie 2003 pentru statele membre ale Comisiei Economice pentru Europa, precum și pentru statele care au statut consultativ în cadrul Comisiei Economice pentru Europa, în temeiul alineatelor (8) și (11) din rezoluția 36 (IV) a Consiliului Economic și Social din 28 martie 1947, precum și pentru organizațiile regionale de integrare economică, constituite de state suverane membre ale Comisiei Economice pentru Europa, cărora statele lor membre le-au transferat competențe în domenii reglementate de prezentul protocol, inclusiv competența de a încheia tratate în aceste domenii.
   Articolul 22
   Depozitar
   Secretarul general al Organizației Națiunilor Unite își asumă funcția de depozitar al prezentului protocol.
   Articolul 23
   Ratificare, acceptare, aprobare și aderare
   (1)   Prezentul protocol se supune spre ratificare, acceptare sau aprobare statelor semnatare și organizațiilor de integrare economică regională menționate la articolul 21.
   (2)   Prezentul protocol este deschis spre aderare începând cu data de 1 ianuarie 2004 statelor și organizațiilor regionale de integrare economică menționate la articolul 21.
   (3)   Orice alt stat care nu este menționat la alineatul (2) al prezentului articol și care este membru al Organizației Națiunilor Unite poate adera la protocol dacă acest lucru este aprobat în cadrul reuniunii părților la convenție care funcționează ca reuniune a părților la prezentul protocol.
   (4)   Orice organizație regională de integrare economică menționată la articolul 21 care devine parte la prezentul protocol, în condițiile în care niciun stat membru al său nu este parte la prezentul protocol, este supusă tuturor obligațiilor care decurg din prezentul protocol. În cazul în care unul sau mai multe state membre ale unei astfel de organizații sunt părți la prezentul protocol, organizația și statele sale membre convin asupra responsabilităților ce le revin pentru îndeplinirea obligațiilor cuprinse în prezentul protocol. În astfel de cazuri, organizația și statele sale membre nu sunt îndreptățite să își exercite concomitent drepturile ce le revin în temeiul prezentului protocol.
   (5)   În cadrul instrumentelor lor de ratificare, acceptare, aprobare sau aderare, organizațiile regionale de integrare economică menționate la articolul 21 stabilesc limitele competenței lor în domeniile reglementate de prezentul protocol. Aceste organizații informează, de asemenea, depozitarul asupra oricăror modificări relevante privind limitele competenței lor.
   Articolul 24
   Intrarea în vigoare
   (1)   Prezentul protocol intră în vigoare în a nouăzecea zi de la data depozitării celui de-al șaisprezecelea instrument de ratificare, acceptare, aprobare sau aderare.
   (2)   În sensul alineatului (1) din prezentul articol, orice instrument depus de o organizație regională de integrare economică menționată la articolul 21 nu este considerat instrument suplimentar față de cele depuse de statele membre ale unei astfel de organizații.
   (3)   Pentru fiecare stat sau organizație de integrare economică regională menționată la articolul 21 care ratifică, acceptă sau aprobă prezentul protocol sau care aderă la acesta după depunerea celui de-al șaisprezecelea instrument de ratificare, acceptare, aprobare sau aderare, protocolul intră în vigoare în cea de-a nouăzecea zi de la data depunerii de către statul sau organizația în cauză a instrumentului său de ratificare, acceptare, aprobare sau aderare.
   (4)   Prezentul protocol se aplică planurilor, programelor, politicilor și legislației pentru care primul act pregătitor oficial este ulterior datei la care prezentul protocol intră în vigoare. În cazul în care unei părți sub a cărei jurisdicție se preconizează pregătirea unui plan, program, a unei politici sau legislații i se aplică dispozițiile alineatului (3), prezentul protocol se aplică planurilor, programelor, politicilor și legislației pentru care primul act pregătitor oficial este ulterior datei la care prezentul protocol intră în vigoare pentru respectiva parte.
   Articolul 25
   Retragerea
   În orice moment după expirarea unei perioade de patru ani de la data la care prezentul protocol a intrat în vigoare pentru o parte, partea respectivă se poate retrage din protocol prin notificarea în scris a depozitarului. Orice astfel de retragere intră în vigoare în a nouăzecea zi de la data primirii acesteia de către depozitar. Orice astfel de retragere nu afectează aplicarea articolelor 5-9, 11 și 13 cu privire la o evaluare strategică de mediu care a fost deja lansată în temeiul prezentului protocol sau aplicarea articolului 10 cu privire la o notificare sau cerere care a fost deja adresată, înaintea intrării în vigoare a retragerii.
   Articolul 26
   Texte autentice
   Originalul prezentului protocol, ale cărui texte în limbile engleză, franceză și rusă sunt în egală măsură autentice, se depune la Secretarul general al Organizației Națiunilor Unite.

      DREPT PENTRU CARE subsemnații, pe deplin autorizați, au semnat prezentul protocol.
      ÎNCHEIAT la Kiev, Ucraina, la douăzeci și unu mai, două mii trei.

   ANEXA I
   Lista proiectelor menționate la articolul 4 alineatul (2)

               1.

               Rafinării de petrol brut (cu excepția întreprinderilor care fabrică doar lubrifianți din petrol brut) și instalații de gazeificare și lichefiere a minimum 500 de tone metrice de cărbune sau șist bituminos pe zi.

               2.

               Centrale termoelectrice și alte instalații de combustie cu o putere termică de minimum 300 megawați, centrale nucleare și alte reactoare nucleare (cu excepția instalațiilor de cercetare pentru producerea și transformarea materialelor fisionabile și fertile, a căror putere maximă nu depășește 1 kilowat sarcină termică continuă).

               3.

               Instalații destinate în exclusivitate producerii sau îmbogățirii combustibililor nucleari, reprocesării combustibililor nucleari iradiați sau depozitării, eliminării și prelucrării deșeurilor radioactive.

               4.

               Instalații de mari dimensiuni pentru producerea primară a fontei și a oțelului și pentru producerea metalelor neferoase.

               5.

               Instalații pentru extragerea azbestului și pentru prelucrarea și transformarea azbestului și a produselor care conțin azbest: pentru produse din azbociment, cu o producție anuală de peste 20 000 de tone de produse finite; pentru materiale de fricțiune, cu o producție anuală de peste 50 de tone de produse finite; și pentru alte utilizări ale azbestului, cu cantități utilizate de peste 200 de tone metrice pe an.

               6.

               Instalații chimice integrate.

               7.

               Construirea de autostrăzi, drumuri expres (1) și linii pentru traficul feroviar de lungă distanță și aeroporturi (2) cu o lungime minimă a pistei de 2 100 de metri.

               8.

               Conducte cu secțiune mare pentru transportul gazelor și al petrolului.

               9.

               Porturi comerciale și, de asemenea, căi navigabile interioare și porturi pentru traficul naval interior care să permită accesul vapoarelor de peste 1 350 de tone metrice.

               10.

               Instalații de eliminare a deșeurilor toxice și periculoase prin incinerare, tratare chimică sau îngropare.

               11.

               Baraje și rezervoare de mari dimensiuni.

               12.

               Lucrări de captare a apei subterane, în cazul în care volumul anual de apă captată atinge sau depășește 10 milioane de metri cubi.

               13.

               Fabricarea pastei de hârtie și a hârtiei cu o capacitate de producție de cel puțin 200 de tone metrice uscate la aer pe zi.

               14.

               Exploatări miniere la scară mare, extragerea și prelucrarea minereurilor metalice sau a cărbunelui.

               15.

               Producția de hidrocarburi pe platforma continentală.

               16.

               Instalații mari de depozitare a petrolului, a produselor petrochimice și chimice.

               17.

               Despădurirea unor suprafețe mari.

      (1)  În sensul prezentului protocol:

               —

               „Autostradă” înseamnă o șosea proiectată și construită special pentru traficul autovehiculelor, care nu deservește proprietățile de pe margine și care:

                           (a)

                           este prevăzută, cu excepția punctelor speciale sau temporar, cu părți carosabile separate pentru cele două sensuri de trafic, separate între ele printr-o bandă despărțitoare care nu este destinată traficului sau, în mod excepțional, prin alte mijloace;

                           (b)

                           nu intersectează la același nivel nicio șosea, cale ferată sau linie de tramvai, sau o cale pietonală; și

                           (c)

                           este indicată ca fiind autostradă printr-un semn special.

               —

               „Drum expres” înseamnă un drum rezervat traficului autovehiculelor, accesibil numai din noduri rutiere sau intersecții controlate, pe care în special oprirea și parcarea sunt interzise pe partea carosabilă.

      (2)  În sensul prezentului protocol, „aeroport” înseamnă un aeroport care corespunde definiției formulate în Convenția de la Chicago din 1944 privind înființarea Organizației Aviației Civile Internaționale (anexa 14).
   ANEXA II
   Alte proiecte menționate la articolul 4 alineatul (2)

               1.

               Proiecte pentru restructurarea gospodăriilor rurale.

               2.

               Proiecte pentru utilizarea pământului necultivat sau a suprafețelor seminaturale în scopuri agricole intensive.

               3.

               Proiecte hidraulice agricole, inclusiv proiecte de irigare și de drenare a solului.

               4.

               Instalații de creștere intensivă a animalelor de fermă (inclusiv exploatațiile avicole).

               5.

               Împăduriri inițiale și defrișări în vederea reconversiei solului.

               6.

               Piscicultură intensivă.

               7.

               Centrale nucleare și alte reactoare nucleare (1), inclusiv dezmembrarea sau dezafectarea acestor centrale sau reactoare (cu excepția instalațiilor de cercetare pentru producerea și transformarea materialelor fisionabile și fertile, a căror putere maximă nu depășește 1 kilowat de sarcină termică continuă), altele decât cele menționate în anexa I.

               8.

               Construirea cablurilor electrice suspendate cu o tensiune de minimum 220 kilovolți și o lungime de minimum 15 kilometri sau alte proiecte privind transmiterea energiei electrice prin cabluri suspendate.

               9.

               Instalații industriale pentru producerea electricității, a aburului și a apei calde.

               10.

               Instalații industriale pentru transportul gazului, al aburului și al apei calde.

               11.

               Depozitarea la suprafață a combustibililor fosili și a gazelor naturale.

               12.

               Depozitarea subterană a gazelor combustibile.

               13.

               Brichetarea industrială a huilei și a lignitului.

               14.

               Instalații pentru producerea energiei hidroelectrice.

               15.

               Instalații destinate exploatării energiei eoliene în scopul producerii energiei (parcuri eoliene).

               16.

               Instalații, altele decât cele menționate în anexa I, destinate:

                           —

                           producerii sau îmbogățirii combustibililor nucleari;

                           —

                           tratării combustibililor nucleari iradiați;

                           —

                           depozitării finale a combustibililor nucleari iradiați;

                           —

                           în exclusivitate depozitării finale a deșeurilor radioactive;

                           —

                           în exclusivitate depozitării (pe o perioadă mai mare de 10 ani) a combustibililor nucleari iradiați într-un loc diferit de cel de producție; sau

                           —

                           tratării și depozitării deșeurilor radioactive.

               17.

               Cariere, exploatări miniere de suprafață și de extracție a turbei (altele decât cele menționate în anexa I).

               18.

               Exploatări miniere subterane, altele decât cele menționate în anexa I.

               19.

               Extracția mineralelor prin dragare marină sau fluvială.

               20.

               Foraje de mare adâncime (în special foraje geotermale, foraje pentru depozitarea deșeurilor nucleare, foraje pentru alimentarea cu apă), cu excepția forajelor pentru investigarea stabilității solului.

               21.

               Instalații industriale de suprafață pentru extracția cărbunelui, a petrolului, a gazelor naturale și a minereurilor, precum și a șisturilor bituminoase.

               22.

               Topitorii integrate pentru producerea primară a fontei și a oțelului, altele decât cele incluse în anexa I.

               23.

               Instalații pentru producerea fontei sau a oțelului (topire primară sau secundară), inclusiv instalații pentru turnare continuă.

               24.

               Instalații pentru transformarea metalelor feroase (laminoare la cald, forjerii cu ciocane, acoperiri metalice de protecție prin topire).

               25.

               Turnătorii de metale feroase.

               26.

               Instalații destinate producerii metalelor brute neferoase din minereuri, concentrate sau materii prime secundare prin procese metalurgice, chimice sau electrolitice, altele decât cele menționate în anexa I.

               27.

               Instalații pentru topirea, inclusiv alierea, metalelor neferoase, cu excepția metalelor prețioase, inclusiv pentru revalorificarea produselor (finisare, turnare în forme etc.), altele decât cele menționate în anexa I.

               28.

               Instalații pentru tratarea suprafețelor metalice și a materialelor plastice prin procese chimice sau electrolitice.

               29.

               Fabricarea și asamblarea de autovehicule și fabricarea motoarelor pentru autovehicule.

               30.

               Șantiere navale.

               31.

               Instalații pentru construcția și repararea aeronavelor.

               32.

               Fabricarea echipamentelor feroviare.

               33.

               Forjare la cald prin explozie.

               34.

               Instalații pentru coacerea și sinterizarea minereurilor metalice.

               35.

               Cuptoare de cocs (distilare uscată a cărbunelui).

               36.

               Instalații pentru fabricarea cimentului.

               37.

               Instalații pentru fabricarea sticlei, inclusiv a fibrelor de sticlă.

               38.

               Instalații pentru topirea substanțelor minerale, inclusiv producția fibrelor minerale.

               39.

               Fabricarea produselor ceramice prin ardere, în special a țiglelor, a cărămizilor, a cărămizilor refractare, a plăcilor, a gresiilor ceramice sau a porțelanului.

               40.

               Instalații pentru producerea substanțelor chimice sau tratarea produselor intermediare, altele decât cele incluse în anexa I.

               41.

               Producerea pesticidelor, a produselor farmaceutice, a vopselelor și a lacurilor, a elastomerilor și a peroxizilor.

               42.

               Instalații de depozitare a produselor petroliere, petrochimice și chimice, altele decât cele incluse în anexa I.

               43.

               Fabricarea uleiurilor și a grăsimilor vegetale și animale.

               44.

               Ambalarea și conservarea produselor animale și vegetale.

               45.

               Fabricarea produselor lactate.

               46.

               Fabricarea malțului și a berii.

               47.

               Fabricarea dulciurilor și a siropurilor.

               48.

               Abatoare.

               49.

               Instalații industriale pentru fabricarea amidonului.

               50.

               Fabrici de făină și ulei de pește.

               51.

               Fabrici de zahăr.

               52.

               Instalații industriale pentru fabricarea hârtiei și a cartonului, altele decât cele incluse în anexa I.

               53.

               Instalații pentru pretratarea sau vopsirea fibrelor ori a textilelor.

               54.

               Instalații pentru tăbăcirea pieilor brute și prelucrate.

               55.

               Instalații pentru prelucrarea și producerea celulozei.

               56.

               Fabricarea și tratarea produselor pe bază de elastomeri.

               57.

               Instalații pentru fabricarea fibrelor minerale artificiale.

               58.

               Instalații pentru recuperarea sau distrugerea substanțelor explozibile.

               59.

               Instalații pentru producerea azbestului și pentru prelucrarea produselor care conțin azbest, altele decât cele incluse în anexa I.

               60.

               Centre de ecarisaj.

               61.

               Bancuri de probă pentru motoare, turbine sau reactoare.

               62.

               Piste permanente de curse și testare a vehiculelor cu motor.

               63.

               Conducte pentru gaze și petrol, altele decât cele incluse în anexa I.

               64.

               Conducte pentru transportul produselor chimice, cu un diametru mai mare de 800 mm și cu o lungime de peste 40 km.

               65.

               Construcția căilor ferate, a instalațiilor de transbordare intermodală și a terminalelor intermodale, altele decât cele incluse în anexa I.

               66.

               Construcția liniilor de tramvai, a căilor ferate de suprafață și subterane, a liniilor suspendate sau a liniilor similare specifice, utilizate exclusiv sau în principal pentru transportul de persoane.

               67.

               Construirea drumurilor noi, inclusiv realinierea și/sau lărgirea unui drum existent, altele decât cele incluse în anexa I.

               68.

               Construirea de porturi și instalații portuare, inclusiv porturi pentru pescuit, altele decât cele incluse în anexa I.

               69.

               Construirea de căi navigabile interioare și porturi pentru traficul fluvial interior, altele decât cele incluse în anexa I.

               70.

               Porturi comerciale, cheiuri pentru încărcare și descărcare legate de uscat și porturi exterioare, altele decât cele incluse în anexa I.

               71.

               Lucrări de canalizare și lucrări de intervenție împotriva inundațiilor.

               72.

               Construirea de aeroporturi (2) și aerodromuri, altele decât cele incluse în anexa I.

               73.

               Instalații pentru eliminarea deșeurilor (inclusiv depozitarea), altele decât cele incluse în anexa I.

               74.

               Instalații pentru eliminarea deșeurilor nepericuloase prin incinerare sau tratare chimică.

               75.

               Depozitarea fierului vechi, inclusiv a vehiculelor uzate.

               76.

               Amplasamente pentru depozitarea nămolurilor provenite de la stațiile de epurare.

               77.

               Instalații de extracție a apei subterane și de reîncărcare artificială a rezervelor de apă subterană, altele decât cele incluse în anexa I.

               78.

               Lucrări pentru transferul resurselor de apă între bazine hidrografice.

               79.

               Stații pentru epurarea apelor uzate.

               80.

               Baraje și alte instalații proiectate pentru reținerea sau stocarea apei pe termen lung, altele decât cele incluse în anexa I.

               81.

               Lucrări costiere pentru combaterea eroziunii și lucrări maritime care pot modifica profilul costier prin construcția, de exemplu, de diguri, chei, pontoane, debarcadere sau alte lucrări de apărare marină, cu excepția întreținerii și reconstruirii unor astfel de lucrări.

               82.

               Instalații de apeducte de lungime mare.

               83.

               Pârtii de schi, teleschiuri și telecabine și lucrări de amenajare aferente.

               84.

               Porturi de agrement.

               85.

               Sate de vacanță și complexuri hoteliere din afara zonelor urbane și lucrări de amenajare aferente.

               86.

               Campinguri permanente și amplasamente pentru caravane.

               87.

               Parcuri de distracții.

               88.

               Proiecte de amenajare a zonelor industriale.

               89.

               Proiecte de dezvoltare urbană, inclusiv construirea de centre comerciale și parcări publice.

               90.

               Recuperarea terenurilor din mare.

      (1)  În sensul prezentului protocol, centralele nucleare și alte reactoare nucleare încetează de a mai fi considerate ca atare atunci când tot combustibilul nuclear și alte elemente contaminate radioactive au fost îndepărtate definitiv de pe amplasamentul instalației.

      (2)  În sensul prezentului protocol, „aeroport” înseamnă un aeroport care corespunde definiției formulate în Convenția de la Chicago din 1944 privind înființarea Organizației Aviației Civile Internaționale (anexa 14).
   ANEXA III
   Criterii pentru determinarea posibilelor efecte semnificative asupra mediului, inclusiv asupra sănătății, menționate la articolul 5 alineatul (1)

               1.

               Relevanța planului sau a programului pentru integrarea considerațiilor privind mediul și sănătatea, în special în scopul promovării unei dezvoltări durabile.

               2.

               Măsura în care planul sau programul stabilește un cadru pentru proiecte și alte activități, fie cu privire la localizarea, natura, dimensiunea și condițiile de funcționare, fie prin alocarea resurselor.

               3.

               Măsura în care planul sau programul influențează alte planuri sau programe, inclusiv cele dintr-un ansamblu ordonat ierarhic.

               4.

               Problemele relevante de mediu, inclusiv cele privind sănătatea, legate de plan sau de program.

               5.

               Natura efectelor asupra mediului, inclusiv asupra sănătății, cum ar fi probabilitatea, durata, frecvența, reversibilitatea, amploarea și întinderea (cum ar fi zona geografică sau mărimea populației care ar putea fi afectată).

               6.

               Riscurile pentru mediu, inclusiv pentru sănătate.

               7.

               Natura transfrontalieră a efectelor.

               8.

               Măsura în care planul sau programul va afecta zonele valoroase sau cele vulnerabile, inclusiv peisajele cu un statut de protecție recunoscut la nivel național sau internațional.

         ANEXA IV
   Informații menționate la articolul 7 alineatul (2)

               1.

               Conținutul sau obiectivele principale ale planului sau programului și legătura sa cu alte planuri sau programe.

               2.

               Aspectele relevante ale stării actuale a mediului, inclusiv a sănătății, și evoluția lor probabilă în cazul în care programul sau planul nu sunt implementate.

               3.

               Caracteristicile de mediu, inclusiv caracteristicile sănătății, în zonele susceptibile de a fi afectate în mod semnificativ.

               4.

               Problemele relevante de mediu, inclusiv cele de sănătate, legate de plan sau de program.

               5.

               Obiectivele de protecție a mediului, inclusiv cele de protecție a sănătății, stabilite la nivel internațional, național sau la alt nivel, care sunt relevante pentru plan sau program și modul în care aceste obiective și orice alte considerații de mediu, inclusiv de sănătate, au fost luate în considerare în timpul elaborării acestuia.

               6.

               Posibilele efecte (1) semnificative asupra mediului, inclusiv asupra sănătății, cum au fost definite în articolul 2 alineatul (7).

               7.

               Măsurile prevăzute în vederea prevenirii, reducerii sau atenuării oricăror efecte negative semnificative pe care implementarea planului sau programului le-ar putea avea asupra mediului, inclusiv asupra sănătății.

               8.

               O prezentare generală a motivelor pentru care au fost selecționate alternativele respective și o descriere a modului în care a fost făcută evaluarea, inclusiv a dificultăților întâlnite în furnizarea informațiilor care să fie incluse în evaluare, cum ar fi deficiențele tehnice sau lipsa de cunoștințe.

               9.

               Măsurile prevăzute în vederea monitorizării efectelor implementării planului sau programului asupra mediului, inclusiv asupra sănătății.

               10.

               Posibilele efecte transfrontaliere semnificative asupra mediului, inclusiv asupra sănătății.

               11.

               Un rezumat în termeni nontehnici al informațiilor furnizate.

      (1)  Aceste efecte ar trebui să includă efectele secundare, cumulative, sinergice, pe termen scurt, mediu și lung, permanente și temporare, pozitive și negative.
   ANEXA V
   Informații menționate la articolul 8 alineatul (5)

               1.

               Proiectul sau planul propus și natura acestuia.

               2.

               Autoritatea responsabilă de adoptarea acestuia.

               3.

               Procedura avută în vedere, inclusiv:

                           (a)

                           data începerii procedurii;

                           (b)

                           posibilitatea publicului de a participa;

                           (c)

                           data și locul audierilor publice prevăzute;

                           (d)

                           autoritatea de la care se pot obține informațiile relevante și locul unde au fost depuse informațiile relevante pentru ca publicul să le poată consulta;

                           (e)

                           autoritatea căreia îi pot fi adresate observații sau întrebări și termenele fixate pentru transmiterea acestora; și

                           (f)

                           informațiile privitoare la mediu, inclusiv la sănătate, referitoare la plan sau program disponibile.

               4.

               Probabilitatea ca planul sau programul să facă obiectul unei proceduri de evaluare transfrontalieră.


title: Decizia Consiliului din 29 mai 2006 de punere în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice îndreptate împotriva anumitor persoane și entități în vederea combaterii terorismului și de abrogare a Deciziei 2005/930/CE

text:
Anunţ juridic important

|

32006D0379

Official Journal L 144 , 31/05/2006 P. 0021 - 0023 Official Journal L 294 , 25/10/2006 P. 0169 - 0171

		20060529Decizia Consiliuluidin 29 mai 2006de punere în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice îndreptate împotriva anumitor persoane și entități în vederea combaterii terorismului și de abrogare a Deciziei 2005/930/CE(2006/379/CE)CONSILIUL UNIUNII EUROPENE,având în vedere Regulamentul (CE) nr. 2580/2001 din 27 decembrie 2001 privind măsuri restrictive specifice împotriva anumitor persoane și entități în vederea combaterii terorismului [1] și, în special, articolul 2 alineatul (3) al acesteia,întrucât:(1) La 21 decembrie 2005, Consiliul a adoptat Decizia 2005/930/CE de punere în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice împotriva anumitor persoane și entități în vederea combaterii terorismului și de abrogare a Deciziei 2005/848/CE [2].(2) S-a decis adoptarea unei liste actualizate a persoanelor, grupurilor și entităților cărora li se aplică Regulamentul (CE) nr. 2580/2001,DECIDE:Articolul 1Lista prevăzută la articolul 2 alineatul (3) din Regulamentul (CE) nr. 2580/2001 se înlocuiește cu următorul text:"1. Persoane1. ABOU, Rabah Naami (alias Naami Hamza; alias Mihoubi Faycal; alias Fellah Ahmed; alias Dafri Rèmi Lahdi), născut la 1.2.1966 în Alger (Algeria) (membru al-Takfir și al Hijra)2. ABOUD, Maisi (alias Abderrahmane elvețianul), născut la 17.10.1964 în Alger (Algeria) (membru al-Takfir și al-Hijra)3. AL-MUGHASSIL, Ahmad Ibrahim (alias ABU OMRAN; alias AL-MUGHASSIL, Ahmed Ibrahim), născut la 26.6.1967 în Qatif-Bab al Shamal (Arabia Saudită); cetățean al Arabiei Saudită4. AL-NASSER, Abdelkarim Hussein Mohamed, născut în Al Ihsa (Arabia Saudită); cetățean al Arabiei Saudite5. AL YACOUB, Ibrahim Salih Mohammed, născut la 16.10.1966 în Tarut (Arabia Saudită); cetățean al Arabiei Saudite6. ARIOUA, Azzedine, născut la 20.11.1960 în Constantine (Algeria) (membru al-Takfir și al Hijra)7. ARIOUA, Kamel (alias Lamine Kamel), născut la 18.8.1969 în Constantine (Algeria) (membru al-Takfir și al- Hijra)8. ASLI, Mohamed (alias Dahmane Mohamed), născut la 13.5.1975 în Ain Taya (Algeria) (membru al-Takfir și al-Hijra)9. ASLI, Rabah, născut la 13.5.1975 la Ain Taya (Algeria) (membru al-Takfir și al-Hijra)10. ATWA, Ali (alias BOUSLIM, Ammar Mansour; alias SALIM, Hassan Rostom), Liban, născut în 1960 în Liban; cetățean al Libanului11. DARIB, Noureddine (alias Carreto; alias Zitoun Mourad), născut la 1.2.1972 în Algeria (membru al-Takfir și al-Hijra)12. DJABALI, Abderrahmane (alias Touil), născut la 1.6.1970 în Algeria (membru al-Takfir și al-Hijra)13. EL-HOORIE, Ali Saed Bin Ali (alias AL-HOURI, Ali Saed Bin Ali; alias EL-HOURI, Ali Saed Bin Ali), născut la 10.7.1965 sau la 11.7.1965 în El Dibabiya (Arabia Saudită); cetățean al Arabiei Saudite14. FAHAS, Sofiane Yacine, născută la 10.9.1971 în Alger (Algeria) (membră al-Takfir și al Hijra)15. IZZ-AL-DIN, Hasan (alias GARBAYA, Ahmed; alias SA-ID; alias SALWWAN, Samir), Liban, născut în 1963 în Liban, cetățean al Libanului16. LASSASSI, Saber (alias Mimiche), născut la 30.11.1970 în Constantine (Algeria) (membru al-Takfir și al-Hijra)17. MOHAMMED, Khalid Shaikh (alias ALI, Salem; alias BIN KHALID, Fahd Bin Adballah; alias HENIN, Ashraf Refaat Nabith; alias WADOOD, Khalid Adbul), născut la 14.4.1965 sau la 1.3.1964 în Pakistan, pașaport nr. 48855518. MOKTARI, Fateh (alias Ferdi Omar), născut la 26.12.1974 în Hussein Dey (Algeria) (membru al-Takfir și al-Hijra)19. MUGHNIYAH, Imad Fa'iz (alias MUGHNIYAH, Imad Fayiz), ofițer superior în cadrul serviciilor de informații ale HEZBOLLAH, născut la 7.12.1962 la Tayr Dibba (Liban), pașaport nr. 432298 (Liban)20. NOUARA, Farid, născut la 25.11.1973 în Alger (Algeria) (membru al-Takfir și al-Hijra)21. RESSOUS, Hoari (alias Hallasa Farid), născut la 11.9.1968 în Alger (Algeria) (membru al-Takfir și al-Hijra)22. SEDKAOUI, Noureddine (alias Nounou), născut la 23.6.1963 în Alger (Algeria) (membru al-Takfir și al-Hijra)23. SELMANI, Abdelghani (alias Gano), născut la 14.6.1974 în Alger (Algeria) (membru al-Takfir și al-Hijra)24. SENOUCI, Sofiane, născută la 15.4.1971 la Hussein Dey (Algeria) (membră al-Takfir și al-Hijra)25. SISON, Jose Maria (alias Armando Liwanag, alias Joma, conducătorul Partidului Comunist din Filipine, inclusiv al NPA) născut la 8.2.1939 în Cabugao, Filipine26. TINGUALI, Mohammed (alias Mouh di Kouba), născut la 21.4.1964 în Blida (Algeria) (membru al-Takfir și al-Hijra)2. Grupuri și entități1. Organizația Abu Nidal (Consiliul revoluționar al Fatah, Brigăzile revoluționarilor arabi, Septembrie negru și Organizația revoluționară a musulmanilor socialiști)2. Brigada martirilor Al-Aqsa3. Al-Aqsa e.V.4. Al-Takfir și al-Hijra5. Aum Shinrikyo (AUM, Aum Adevărul suprem, Aleph)6. Babbar Khalsa7. Partidul Comunist din Filipine, inclusiv New People's Army (NPA), Filipine, în legătură cu Sison Jose Maria C. (alias Armando Liwanag, alias Joma, conducătorul Partidului Comunist din Filipine, inclusiv al NPA)8. Gama'a al-Islamiyya (Grup islamic), (Al-Gama'a al-Islamiyya, IG)9. Frontul islamic al luptătorilor Marelui Orient (IBDA-C)10. Hamas (inclusiv Hamas-Izz al-Din al-Qassem)11. Hizbul Mujahedin (HM)12. Holy Land Foundation for Relief and Development (Fundația Pământului Sfânt pentru ajutor și dezvoltare)13. International Sikh Youth Federation (ISYF)14. Kahane Chai (Kach)15. Khalistan Zindabad Force (KZF)16. Partidul muncitorilor din Kurdistan (PKK), (alias KADEK, alias KONGRA-GEL)17. Tigrii eliberării Eelam tamoul (TLET)18. Mujahedin-e Khalq Organisation (MEK sau MKO) [mai puțin "Consiliul național al Rezistenței din Iran" (NCRI)] [Armata națională de eliberare a Iranului (aripa militantă a MEK), Mujahedinii poporului iranian, Societatea musulmană a studenților iranieni]19. Armata de eliberare națională (Ejército de Liberación Nacional)20. Frontul de eliberare a Palestinei (FLP)21. Jihadul islamic palestinian22. Frontul popular de eliberare a Palestinei (FPLP)23. Frontul popular de eliberare a Palestinei — Comandament general (FPLP Comandament general)24. Forțele armate revoluționare din Columbia (FARC)25. Armata/Frontul/Partidul revoluționar popular de eliberare (DHKP/C), [Devrimci Sol (Stânga Revoluționară), Dev Sol]26. Calea luminoasă (SL) (Sendero Luminoso)27. Stichting Al Aqsa (alias Stichting Al Aqsa Nederland, alias Al Aqsa Nederland)28. Forțele unite de autoapărare din Columbia (Autodefensas Unidas de Colombia — AUC)"Articolul 2Decizia 2005/930/CE se abrogă.Articolul 3Prezenta decizie se publică în Jurnalul Oficial al Uniunii Europene.Prezenta decizie produce efecte la data publicării.Adoptată la Bruxelles, 29 mai 2006.Pentru ConsiliuPreședinteleM. Bartenstein[1] JO L 344, 28.12.2001, p. 70. Regulament astfel cum a fost modificat ultima dată prin Regulamentul (CE) nr. 1957/2005 al Comisiei (JO L 314, 30.11.2005, p. 16).[2] JO L 340, 23.12.2005, p. 64.--------------------------------------------------


title: Decizia Comisiei din 28 iunie 1995 privind încheierea, de către Comisie, în numele Comunității, a Acordului de punere în aplicare între Comunitatea Europeană a Energiei Atomice, reprezentată de Comisia Comunităților Europene, și Compania pentru Energie Atomică din Canada (EACL), desemnată ca agent de punere în aplicare de către Guvernul Canadei, privind participarea Canadei la contribuția Comunității Europene a Energiei Atomice la activitățile legate de proiectul detaliat (EDA) pentru Reactorul Termonuclear Experimental Internațional (ITER)

text:
Anunţ juridic important

|

31995D0356

Jurnalul Oficial L 211 , 06/09/1995 p. 0039 - 0039 ediţie specială în limba cehă capitol 11 volum 23 p. 125  - 125 ediţie specială în limba estonă capitol 11 volum 23 p. 125  - 125 ediţie specială în limba maghiară capitol 11 volum 23 p. 125  - 125 ediţie specială în limba lituaniană capitol 11 volum 23 p. 125  - 125 LV.ES capitol 11 volum 23 p. 125  - 125 MT.ES capitol 11 volum 23 p. 125  - 125 PL.ES capitol 11 volum 23 p. 125  - 125 SK.ES capitol 11 volum 23 p. 125  - 125 ediţie specială în limba slovenă capitol 11 volum 23 p. 125  - 125

		19950628Decizia Comisieidin 28 iunie 1995privind încheierea, de către Comisie, în numele Comunității, a Acordului de punere în aplicare între Comunitatea Europeană a Energiei Atomice, reprezentată de Comisia Comunităților Europene, și Compania pentru Energie Atomică din Canada (EACL), desemnată ca agent de punere în aplicare de către Guvernul Canadei, privind participarea Canadei la contribuția Comunității Europene a Energiei Atomice la activitățile legate de proiectul detaliat (EDA) pentru Reactorul Termonuclear Experimental Internațional (ITER)(95/356/Euratom)COMISIA COMUNITĂȚILOR EUROPENE,având în vedere Tratatul de instituire a Comunității Europene a Energiei Atomice, în special articolul 101 alineatul (3),întrucât memorandumul de înțelegere pentru cooperare între Comunitatea Europeană a Energiei Atomice și Guvernul Canadei în domeniul fuziunii nucleare controlate [1] a fost încheiat la 25 iulie 1995;întrucât Acordul de cooperare între Comunitatea Europeană a Energiei Atomice, Guvernul Japoniei, Guvernul Federației Ruse și Guvernul Statelor Unite ale Americii privind activitățile legate de proiectul detaliat pentru Reactorul Termonuclear Internațional Experimental (ITER) [2] a fost încheiat la 21 iulie 1992,DECIDE:Articolul 1Acordul de punere în aplicare între Comunitatea Europeană a Energiei Atomice, reprezentată de Comisia Comunităților Europene, și Compania pentru Energie Atomică din Canada (EACL), desemnată ca agent de punere în aplicare de către Guvernul Canadei, privind participarea Canadei la contribuția Comunității Europene a Energiei Atomice la activitățile legate de proiectul detaliat (EDA) pentru Reactorul Termonuclear Internațional Experimental (ITER), se încheie în numele Comunității.Textul acordului de punere în aplicare se anexează la prezenta decizie.Articolul 2Membrul Comisiei care răspunde de știință, cercetare și dezvoltare sau reprezentantul său desemnat este autorizat să semneze acordul de punere în aplicare prin care Comunitatea Europeană a Energiei Atomice își asumă obligații.Adoptată la Bruxelles, 28 iunie 1995.Pentru ComisieJacques SanterPreședinte[1] JO L 211, 6.9.1995, p. 31.[2] JO L 244, 26.8.1992, p. 13.--------------------------------------------------


title: 2010/31/: Decizia Consiliului din 18 ianuarie 2010 de numire a trei membri belgieni și a doi supleanți belgieni în cadrul Comitetului Regiunilor

text:
               20.1.2010

               RO

               Jurnalul Oficial al Uniunii Europene

               L 14/8

         DECIZIA CONSILIULUI
   din 18 ianuarie 2010
   de numire a trei membri belgieni și a doi supleanți belgieni în cadrul Comitetului Regiunilor
   (2010/31/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului belgian,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2006-25 ianuarie 2010 (1).

               (2)

               Trei posturi de membru în cadrul Comitetului Regiunilor au devenit vacante ca urmare a încheierii mandatului domnului Geert BOURGEOIS, al domnului Dirk VAN MECHELEN și al domnului Jos CHABERT. Două posturi de supleant au devenit vacante ca urmare a încheierii mandatului doamnei Evelyne HUYTEBROECK și al domnului Pascal SMET,

         DECIDE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2010:

               (a)

               în calitate de membri:

                           —

                           domnul Geert BOURGEOIS, viceminister-president van de Vlaamse Regering en Vlaams Minister van Bestuurszaken, Binnenlands Bestuur, Inburgering, Toerisme en Vlaamse Rand (schimbare de mandat);

                           —

                           domnul Dirk VAN MECHELEN, Vlaams volksvertegenwoordiger (schimbare de mandat);

                           —

                           domnul Jos CHABERT, opvolger in het Brussels Parlement (schimbare de mandat);

                     și

               (b)

               în calitate de supleanți:

                           —

                           domnul Yaron PESZTAT, Membre du Parlement de la Région de Bruxelles-Capitale;

                           —

                           domnul Jean-Luc VANRAES, Minister van Financiën, Begroting, Openbaar Ambt en Externe Betrekkingen van de Brusselse Hoofdstedelijke Regering.

         Articolul 2
   Prezenta decizie produce efecte de la data adoptării.

      Adoptată la Bruxelles, 18 ianuarie 2010.

            Pentru Consiliu

            Președintele

         E. ESPINOSA

      (1)  JO L 56, 25.2.2006, p. 75.